Chorvátsko stále patrí medzi najobľúbenejšie dovolenkové destinácie Slovákov a Sloveniek. Táto prímorská krajina ročne privíta viac ako desať miliónov turistov z celého sveta.
Napriek tomu, že nie súčasťou Schengenského priestoru, na vstup do krajiny vám postačí občiansky preukaz. Treba však počítať so zdržaním na hraničných priechodoch, najmä počas hlavnej letnej sezóny.
Tri cesty z Bratislavy do Záhrebu
Najkratšia cesta vedie cez Maďarsko, okolo Gyõru. Má niečo vyše 380 kilometrov a trvať by mala za ideálnych podmienok približne štyri hodiny dvadsať minút.
Pre menej skúsených vodičov môže byť jednoduchšie cestovať okolo Budapešti. Cesta bude síce dlhšia (takmer 500 kilometrov), ale nemusíte sa báť, že zablúdite, keďže stačí ísť viac-menej stále rovno po diaľnici.
Najrýchlejšie sa do Záhrebu dostanete po rakúskych diaľniciach (pod podmienkou, že žiadna časť cesty nebude vyžadovať obchádzku) a následne naprieč Slovinskom. Bohužiaľ slovinská diaľničná známka vašu dovolenku o niečo predraží.
Diaľničné známky
Internet ponúka najjednoduchší spôsob ako sa dostať k diaľničným známkam potrebným na cestu do Chorvátska po slovenských, maďarských, či rakúskych spoplatnených cestách.
Cena sa v jednotlivých krajinách rôzni. Rozhoduje najmä hmotnosť vozidla (do a nad 3,5 tony), ale napríklad v Maďarsku aj počet prepravovaných osôb (do a nad 7 ľudí) a v Slovinsku výška nad nápravou auta (hranica je 1,3 metra).
Maďarsko
V prípade aut do 3,5, ktoré prepravujú maximálne sedem osôb stojí 10-dňová známka 2,975 HUF (9,2€), 30-dňová známka 4,780 HUF (14,8€).
Rakúsko
Tento rok si u našich západných susedov zaplatíte za 10-dňovú známku 9€ a za dvojmesačnú známku 26,2€. Samozrejme len vtedy, ak bude vaše vozidlo vážiť do 3,5 tony.
Slovinsko
V Slovinsku platí, že diaľničná známka pre autá do 3,5 tony s nápravou do výšky 1,3 metra stojí na 7 dní 15€ a na 30 dní 30€.
Základné pravidlá na ceste
Rovnako ako na Slovensku, aj v Chorvátku platí maximálna povolená rýchlosť v obci 50 km/h a mimo obce 90 km/h. Na cestách, ktoré sú určené len pre motorové vozidlá a rýchlych cestách môžete počítať s rýchlosťou do 110 km/h.
Na diaľniciach platí limit 130 km/h. V prípade potreby treba rýchlosť prispôsobiť počasiu a podmienkam na vozovke.
V zimnom období platí povinnosť rozsvietiť denné alebo stretávacie svetlá. Vodič musí využívať bezpečnostné pásy a mať po ruke reflexnú vestu. Je zakázané počas šoférovania telefonovať.